ሚኒስቴሩ የላቀ ውጤት ያስመዘገቡ ዘጠኝ ከፍተኛ የትመህርት ተቋማትን ሸለመ
አዲስ አበባ፤ ህዳር 3/2006 (ዋኢማ) – የትምህርት ሚኒስቴር በተጠናቀቀው የትምህርት ዘመን የላቀ ውጤት ላስመዘገቡ ዘጠኝ ከፍተኛ የትምህርት ተቋማት ሽልማት ሰጠ።ተቋማቱ ለሽልማት የበቁት በትምህርት ዘመኑ በመማር ማስተማር፣ በመልካም አስተዳደርና የተጀመረውን ፈጣን አገራዊ እድገት በማስመዝገብ ሂደት ተግባራዊ ሊሆኑ የሚችሉ ችግር ፈቺ ጥናትና ምርምሮችን በማካሄዳቸው ነው።በማኅበረሰብ አገልግሎት አሰጣጣቸው ከሌሎቹ ዩኒቨርስቲዎች ልቀው የተገኙ ከፍተኛ የትምህርት ተቅሟት መሸለማቸውን  ሚኒስቴሩ አመልክቷል።ሚኒስትሩ አቶ ሽፈራው ሽጉጤ ከመንግሥት ዩኒቨርስቲዎች በላቀ ውጤታቸው የተመረጡ ተቋማት በሸለሙበት ወቅት እንዳሉት ችግር ፈቺ  ምርምርና ጥናቶችን በማካሄድ አገራዊ ልማቱን መደገፍ ከዩኒቨርስቲዎች የሚጠበቅ ቁልፍ ተግባር ነው።ከዚህ አንፃር የአገሪቷ ዩኒቨርስቲዎች በዚህ ረገድ የጀመሩትን ጠንካራ የምርምር የጥናት ሥራ አጠናክረው ሊቀጥሉ አንደሚገባ አስገንዝበዋል።ለሽልማት ከበቁት መካከልም ከነባር ዩኒቨርስቲዎች ጅማ ዩኒቨርስቲ በግንባር ቀደምነት ለአሸናፊ ለመሆን በቅቷል፡፡ የሀዋሳና የሀሮማያ ዩኒቨርስቲዎች ደግሞ  ሀለተኛና ሦስተኛ በመሆን ተሸልመዋል፡፡በሁለተኛው ዙር ከተገነቡት ዩኒቨርስቲዎች ደግሞ ወለጋ፣ አክሱምና የጅግጅጋ ዩኒቨርስቲዎች በቅደም ተከተላቸው ተሸላሚ ሆነዋል።እንደ ኢሬቴድ ዘገባ በአንፃሩ በቅርቡ ሥራ ከጀመሩት ዩኒቨርስቲዎች መካከልም ዋቼሞ፣ መቱና የዓዲ ግራት ዩኒቨርስቲዎች ተሸለሚ መሆናቸውን ሚኒኒስቴሩ አስታውቋል።